Predkladacia správa

	Na základe poslaneckého návrhu Národná rada Slovenskej republiky prijala zákon           č. 535/2004 Z. z., ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov.
	Podľa ustanovení tohto zákona o inej zmene územia obce ako je zmena vzniknutá zlúčením obcí alebo rozdelením obce, rozhoduje v prípade obcí Kežmarok a Ľubica vláda Slovenskej republiky aj bez súhlasu druhej obce, ak po rozdelení pôvodnej obce nedošlo k usporiadaniu území nových obcí v súlade s verejným záujmom, v dôsledku čoho sa urbanistická súčasť pôvodnej obce nachádza na území inej obce.
	Na základe žiadosti mesta Kežmarok Ministerstvo vnútra Slovenskej republiky vypracovalo návrh rozhodnutia vlády Slovenskej republiky vo veci územnej zmeny medzi obcami Kežmarok a Ľubica. 
	Predložený materiál obsahuje návrh uznesenia vlády Slovenskej republiky s prílohou obsahujúcou popis priebehu novej hranice a odôvodnenie návrhu uznesenia vlády Slovenskej republiky.
	Materiál bol predložený na medzirezortné pripomienkové konanie, ktorého vyhodnotenie tvorí súčasť predkladaného materiálu. 
	V rámci medzirezortného pripomienkového konania Generálna prokuratúra Slovenskej republiky uplatnila pripomienku odmietnutia návrhu ako celok s tým, že generálny prokurátor Slovenskej republiky podal 15. apríla 2005 na Ústavný súd Slovenskej republiky návrh na začatie konania o súlade § 2 ods. 3 až 6 zákona Slovenskej národnej rady č. 369/1990 Zb. o obecnom zriadení v znení neskorších predpisov s Ústavou Slovenskej republiky.
Obec Ľubica vyslovila v pripomienkovom konaní nesúhlas s celým materiálom. Osobitne namietala navrhovanú výmeru odčleňovaného územia, ktorá je cca o 4,5 ha väčšia ako pôvodne uvažovaná výmera pri rozdelení obce v roku 1992 a na ktorej majú byť podľa územného plánu obce stavebné pozemky. Navrhnutá výmera odčleňovaného územia vychádza z geometrického plánu na zmenu hranice katastrálneho územia, ktorý dalo vypracovať mesto Kežmarok a ktorý bol úradne overený Správou katastra Kežmarok. Podľa vyjadrenia Správy katastra Kežmarok celá navrhovaná výmera je podľa súčasného stavu evidencie katastra nehnuteľností zastavaná objektmi sídliska Juh. Medzi zastavanými plochami sa môžu nachádzať voľné, nezastavané plochy, ktoré by po spoločnom sčítaní mohli tvoriť výmeru cca 4,5 ha namietanú obcou Ľubica.
Napriek týmto pripomienkam sa materiál predkladá na rokovanie vlády Slovenskej republiky z dôvodu, že podľa § 2d zákona o obecnom zriadení odo dňa vyhlásenia volieb do orgánov územnej samosprávy až do ich vykonania nemožno rozhodnúť o územnej zmene.

Realizácia uznesenia vlády nebude mať dopad na štátny rozpočet, nakoľko opatrenia vyplývajúce z tejto územnej zmeny zabezpečí Úrad geodézie, kartografie a katastra Slovenskej republiky z vlastnej rozpočtovej kapitoly. Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie, preto sa doložka vplyvov nevyhotovuje.